Îngrozite de numărul mare de accidente, dar şi de vitezomanii care pun în pericol viaţa pietonilor, autorităţile unui important oraş din România au decis să ia o măsură care să le taie şoferilor pofta de a apăsa prea tare pe pedala de acceleraţie.
Principalele bulevarde din Râmnicu Vâlcea au fost transformate de mai mult timp în adevărate circuite automobilistice stradale de cei care vor să-şi testeze puterea bolizilor. Recent, municipalitatea le-a pus acestora gând rău.
Mircia Gutău, primarul municipiului de pe malurile Oltului, a luat recent decizia de a achiziţiona zece sisteme de radar cu afișaj electronic, pe care să le amplaseze în cinci zone din oraș (câte un aparat radar pe fiecare sens).
"Sunt părinți care deseori spun 'Domnule, dacă nu țineam copilul de mână, mi-l lua de pe trotuar, atât de mare viteză avea!'. Sperăm ca în acest mod să îi liniștim pe cei care circulă pe bulevard cu viteze de 120-150 km/h", a declarat primarul oraşului Râmnicu Vâlcea.
Bulevardul Dem Rădulescu este una dintre zonele cu astfel de probleme, sentimentul de nesiguranță fiind exprimat public atât de pietoni, cât şi de bicicliști.
Celelalte patru sisteme radar vor fi amplasate pe strada Ștrandului, bulevardul Pandurilor, pe Calea lui Traian, la intrarea în oraș dinspre Bujoreni, şi pe strada Morilor.
"Pe bulevardul Pandurilor este nebunie, la intrare în oraș la fel. Sunt radare care te înștiințează cu privire la viteza pe care o ai și îți afișează și restricția. Spre exemplu tu ai restricție de 50 km/h și îți arată că circuli cu 80 km/h.
Ca să nu zică de faptul că nu-i anunțăm. Vor fi montate și camere de luat vederi și vor primi hârtiuța acasă atunci când merg cu viteză", a mai spus Mircea Gutău.
La nivel naţional, de mai bine de zece ani s-a renunțat la radarele fixe, după ce s-a constatat că legalitatea acestora nu era definită clar într-un cadru legislativ.